৯৯৯-এ ফোন করে পাসপোর্ট ফিরে পেলেন ভারতীয় লেখক
ঢাকার কমলাপুর বাসস্ট্যান্ড থেকে ৯৯৯-এ ফোন করে জরুরি পুলিশি সহায়তা চেয়ে চুরি যাওয়া পাসপোর্ট ফিরে পেলেন ভাতীয় লেখক সমীরণ দত্ত (৬০)।







২৯ জানুয়ারি রাত ৯টার দিকে কমলাপুর বাসস্ট্যান্ডে এসে ভারতীয় নাগরিক টের পান তার ব্যাগ থেকে পাসপোর্ট, ডলার এবং টাকা চুরি হয়েছে।




তিনি বুঝতে পারছিলেন না কী করবেন। অবশেষে পথচারীদের পরামর্শে তিনি ৯৯৯-এ ফোন করেন।
ভারতের পশ্চিমবঙ্গের বীরভূমের অধিবাসী ওই লেখককে তার পাসপোর্টসহ চুরি যাওয়া সব কিছু পেতে সহায়তা করে পুলিশ।
কমলাপুর রেলওয়ে থানার এসআই মো. আব্দুল আলীম যুগান্তরকে জানান, বুধবার রাত ৯টার দিকে ৯৯৯ থেকে কমলাপুর রেলওয়ে থানার ওসিকে ফোন করে জানানো হয়, ওই ভারতীয় লেখকের পাসপোর্ট খোয়ানোর কথা।
ওসি পরে বিষয়টি এসআই মো. আব্দুল আলীমকে দ্রুত তদন্তের নির্দেশ দেন। এর পরই বাংলাদেশের অমরাবতী প্রকাশনী থেকে এবারের একুশে বইমেলায় একটি বই প্রকাশিত হতে যাওয়া লেখক সমীরণ দত্তের পাসপোর্টের  খোঁজ শুরু করেন।
সমীরণ দত্ত তার ছেলেকে নিয়ে সড়কপথে বাসযোগে ভারত থেকে বাংলাদেশ এসে ঢাকার কমলাপুরে এসে নেমেছেন বুধবার সন্ধ্যা পৌনে ৮টার দিকে। এর পর তিনি স্বামীবাগ লোকনাথ আশ্রমে যাওয়ার জন্য যখন রিকশা ঠিক করছিলেন, তখন তার মনে হলো কেউ যেন তার ব্যাগে হাত দিয়েছে।
পরে তিনি দেখলেন তার ব্যাগের চেইন খোলা এবং ব্যাগ থেকে তার পাসপোর্টের ছোট ব্যাগটি চুরি হয়ে গেছে। ছোট ব্যাগটির ভেতরে তার এবং তার ছেলের পাসপোর্ট, ৩২০ ইউএস ডলার এবং বাংলাদেশি সাড়ে তিন হাজার টাকা ছিল।
তিনি ৯৯৯-এর কাছে পুলিশি সহায়তার জন্য অনুরোধ জানান। ৯৯৯ তাৎক্ষণিকভাবে তার সঙ্গে কমলাপুর রেলওয়ে থানার ডিউটি অফিসারের সঙ্গে কথা বলিয়ে দেন।
অনতিবিলম্বে এসআই মো. আব্দুল আলীমের নেতৃত্বে কমলাপুর রেলওয়ে থানা পুলিশের একটি দল ঘটনাস্থলে যায়। তারা রেলস্টেশন এবং আশপাশে তল্লাশি অভিযান চালায়।
পরে কমলাপুর রেলওয়ে থানার ওসি ৯৯৯-কে জানান তারা দুটি পাসপোর্ট এবং ৫০০ টাকা উদ্ধার করতে সক্ষম হয়েছেন।
স্টেশন থেকে পাঁচ ভবঘুরেকে আটক করা হয়েছে। বাকি টাকা উদ্ধারের চেষ্টা চলছে।
পরে ৯৯৯ ভারতীয় লেখক সমীরণ দত্তের সঙ্গে কথা বললে, তিনি দ্রুততম সময়ের মধ্যে পুলিশি সেবা পাওয়ায় এবং পাসপোর্ট উদ্ধার হওয়ায় ৯৯৯ এবং কমলাপুর রেলওয়ে পুলিশকে ধন্যবাদ জানান।

ঢাকার কমলাপুর বাসস্ট্যান্ড থেকে ৯৯৯-এ ফোন করে জরুরি পুলিশি সহায়তা চেয়ে চুরি যাওয়া পাসপোর্ট ফিরে পেলেন ভাতীয় লেখক সমীরণ দত্ত (৬০)।